Ma' qa he' uja'x hekhewe' tetseti'yi' ha' Jerusalén qa watfaakateji'ijju':
—¿Me nite' hik ha'ne ha' teniwohoitaxiikii qu' natlanhetii?
Jeƚ qeku'ni'ƚek,
hats iyetik'ui ene' jukhew qa efuts iye,
qa ham pa'qu' nit'ijets.
¿Maatsek yumti iye nekhewe' wit'alhei qu' hik nakha'ye' pa' Cristo?
Inekhewel jinikfe'lets hakha' ta'ƚji' nakha'an,
qa pakha'ƚe Cristo qu' nanamtax qa ham nenikfe'lets pa'qu' nata'ƚji'.—
Ha' Jesús in mexe i'nq'ijatshenifi ke' qi witlijtsitjii,
qa yit'unhetik'i in yit'ij:
—Ekheweli'ƚ ƚenikfe'li'ƚyij qa ƚenikfe'li'ƚets iye pa'n hata'ƚji'.
Yakha' nite' ta'ƚƚe yiwets in tsam,
qe ts'ukin yijat'ij nakha' ewi'ƚ yijaa'ija kakha' ƚunye'j,
hik nakha' nite' ƚenikfe'li'ƚets.
Yakha' tsikfe'lets nakha'an,
qe hikna' hata'ƚii,
qa nakha'an qa hik nakha' ts'ukin.—
Ma' qa yisu'untax qu' net'eku'mi',
qa hamƚe pakha' qu' net'eku'mets,
qe mexente' yamets pakha' ƚenjeyumtshenek.
Qa olotsƚe hekhewe' tek'enets nite' yeqeku',
qa yit'ijju':
—Qu' nanamtax pa' Cristo,
¿me qa' naqsiijkii iye pe'qu' ham ƚunyejeyi'iju'ƚ qu' les nat'anipji' kekhewe' yaqsiijkii ha'ne jukhew?—
He' fariseol yepi'ye' ej hekhewe' olots in tajawehenij wetju'ƚkii ekewe' wekwek t'ejuyets ha' Jesús.
Ma' qa he' tenek'enhe'yij he' pa'il qa hekhewe' iye fariseol qa yukintaxii he' yejeƚ ke' qi witlijtsitjii qu' nophe'ƚ ha' Jesús.
Ma' qa ha' Jesús qa yit'ij:
—Hats nite' toxik'ui qu' hats nite' ha'ni'iƚ etji'teje'm,
ma' qa hapilii iye na' ts'ukinju'.
Ekheweli'ƚ qa' mowotaxi'ƚyiikii,
qa' nite'ƚe e'tsweni'iƚ,
qa nakha' qu' ha'ni',
ekheweli'ƚ nite' ƚeke' qu' ami'ƚii.—
Ma' qa hekhewe' judiol qa watfaakateji'ijju':
—¿Qetuk pa'qu' nakji' hane'en in yit'ijets qu'nte' jinte'wene'?
¿Me i'nƚi'i qu' namii pekhewep judiol i'nji'kii pe' griego ƚetsetits qa' nijatshen pe' griego?
¿Pa'n qu' nukinji'ha aka' yit'ij inwets:
“Ekheweli'ƚ qa' mowotaxi'ƚyiikii,
qa' nite'ƚe e'tsweni'iƚ,
nakha' qu' ha'ni' ekheweli'ƚ nite' ƚeke' qu' ami'ƚii”?—
In hats ewi'ƚƚe ka' neƚu aman qa' nanaxijik'i ke' ƚe'sits neƚuts,
hik kakha' les in ƚe'wisija kakha' neƚu.
Ha' Jesús qa niipha'm qa ts'ap'a,
qa yit'unhetik'i in iyet:
—Qu' nana'l pakha' qu' ne'niyayu' qa nenek yiwets qa' niya'.
Pakha' qu' netk'en yiwets nite' tseqeku',
qa hik ƚunye'je' kakha' yit'ij kekhewe' hats we'nika'ajji':
“Pakha' les toxiiju' pa' ƚatawe'j qu' ne'niwekƚeji' pe'qu' iweliiye' haqqil witiƚa'x.”—
Ha' Jesús in yit'ij aka'an,
pakha'ƚe Espíritu Santo hik pakha' nifel,
qu' netesti'yij hatse' pekhewe' qu' netk'enets nite' yeqeku' hakha'an,
qe pakha' Espíritu Santo mexente' namju',
qe ha' Jesús mente' wapiletspha'm na' wa's ma' qa' ne'nenpha'm qa' hats qiye'ji'ha.
Ma' qa he' uja'x hekhewe' olots jukhew qa efuts iye,
in yepi'ye' ek'i ekewe' yit'ij ha' Jesús,
qa yit'ijju':
—Yijaa'ija in hik ha'ne pakha' profeta t'otkaxtiitaxik'uikii.—
Hekhewep qa yit'ijetsek:
—Hik ha'ne pakha' Cristo.
— Qa yi'tƚi'ijju' iye hekhewep iye:
—Nite',
¿me ƚeke' pa' Cristo qu' nata'ƚii na' sehe' Galilea?
¿Me nite' yit'ij kekhewe' we'nika'ajji' Intata ƚe'lijei pa' Cristo qu' nata'ƚets hatse' pekhewe' ta'ƚets pa' David'ik'i,
qa' nata'ƚets iye na' Belén hik nakha' ƚetset pa'aj pa' David'ik'i?—
Ma' qa he' olots jukhew qa efuts iye qa nite' ƚ'anyejeyij wetju'ƚ ha' Jesús.
Qa he' uja'x hekhewe'en qa yisu'untax qu' net'eku'mi' qu' nophe'ƚ,
qa hamƚe pa'qu' net'eku'mets.
Ma' qa hekhewe' yejeƚ ke' qi witlijtsitjii qa tepilii iye ha' i'ni' hekhewe' tenek'enhe'yipji' he' pa'il qa he' fariseol,
qa enewe'en qa nifaakantaxij,
qa yittaxijets:
—¿Inhats'ek in nite' ƚenka'xi'ƚ?—
Hekhewe' yejeƚ ke' qi witlijtsitjii qa yeku'ƚ:
—¡Ham pa'qu' jukhewe' qu' niyet qu' hik ƚunye'je' hakha' jukhew in iyet!—
Ma' qa he' fariseol qa yit'ijets:
—¿Ye' me ekhewepi'ƚ iye nawitji'iƚ iye?
¿Me na'l pa'qu' ewii'ƚe' nekhewe' tenek'enhei qu' netk'enets hakha'an,
i'nƚi'i ene' fariseol?
Qa enewe'ƚe olots jukhew qa ne' efuts iye in nite' nikfe'lets kekhewe' wenit'ij (ley),
hats qi in i'nipji' pa' uƚ'ax.—
Ha' Nicodemo,
hikha' fariseo namii hik aka'aj ha' Jesús,
hikha' i'nji'teje'm iye hekhewe'en,
qa yit'ij:
—¿Me nite' yit'ij kakha' inqe ley qu' hasu'uj jintit'ijets qu' uƚ'axe' pa'qu' naqsiijkii pa'qu' ewi'ƚ jukhewe' qu' nite' nojoye' qu' natfaakanhetiikii ma' qa jutsiqax pa'qu' naqsiijkii?—
Ma' qa hekhewe'en qa yeku'ƚiju'ƚ,
qa yit'ijets:
—¿Me akhap iye Galilea ƚeiƚe'?
Jeƚijupkii ke' Intata ƚe'lijei,
qa' enikfe'lets in ham pa'qu' profetaye' qu' nata'ƚii ha' Galilea.—
Ma' qa week wapiliikii pe' ƚetsil.